Michael Tetzschner

Michael von Tetzschner (født 9. februar 1954) er en norsk politiker (H) og advokat fra Oslo. Han var stortingsrepresentant for Oslo fra 2009 til 2021 og Oslos byrådsleder fra 1989 til 1991.

Familie og oppvekst 
Han ble født i København. Han ble foreldreløs som barn og flyttet med sine eldre søsken til besteforeldrene på Smestad i Oslo. Besteforeldrene hadde flyttet fra Danmark på grunn av bestefarens forretningsvirksomhet i Norge. Hos besteforeldrene snakket Michael Tetzschner dansk, og han vekslet mellom dansk og norsk etter han kom til Norge.

Navnet Tetzschner (som også har vært skrevet Tetschner og i nyere tid Tetzchner av noen familiemedlemmer) er tysk og betyr «fra Tetschen», en by som i dag heter Děčín og ligger i Tsjekkia. Navneleddet von skal i denne sammenhengen forstås som at familien hadde en forfar som kom fra denne byen, og det er ikke kjent noe adelskap for familien. Familien innvandret fra Sachsen i Tyskland til Danmark en gang på 1800-tallet; i Danmark kalte familien seg bare Tetzschner, og navneleddet «von» ble først tatt på 1900-tallet.

Han er yngre bror av utviklingspsykologen Stephen von Tetzchner og onkel til Opera-grunnlegger Jon Stephenson von Tetzchner. Michael Tetzschner har vært styremedlem i Opera Software.

Han er gift med Kristin Clemet. Datteren Jenny Clemet von Tetzschner er fra januar 2019 politisk rådgiver i Erna Solbergs regjering. Hun er medlem av Oslo bystyre fra 2015.

Karriere 
Michael Tetzschner er utdannet jurist fra Universitetet i Oslo og advokat. 

Tetzschner var formann i Oslo Unge Høyre 1973–1974, medlem av Unge Høyres sentralstyre 1975–1977 og innvalgt i Oslo bystyre 1976–1999. Ved overgangen til byparlamentarisme i 1986 ble Tetzschner medlem av byrådet, først med ansvar for byutvikling og fra 1988 som finansbyråd. Deretter som byrådsleder 1989–1991, og i den påfølgende valgperiode 1992-1995, som leder for Høyres bystyregruppe. I 1995 trakk han seg som heltidspolitiker i bystyret etter at Frp ikke støttet et gjenvalg av et felles byråd bestående av Høyre, Venstre og Kristelig Folkeparti med Tetzschner som byrådsleder, ved konstitueringen etter kommunevalget . Dette førte til at Gerhardsen ledet et rent AP-byråd ytterligere vel ett år, da Fritz. Huitfeldt (H) ved årsskiftet 1996/97 dannet det H,V,Krf-byrådet Tetzschner hadde gått til valg på. 

Han var høyskoledirektør ved BI 1995–1999 og leder for det svenske analyseselskapet SIFOs virksomhet i Norge og Danmark 1999–2001. Deretter praktiserte han som advokat. Han har hatt mange styreverv i offentlige og private foretak. Han satt også i den personvernkommisjonen som Stoltenberg-regjeringen oppnevnte i 2006.

Tetzschner kom tilbake til politikken i 2006, da han ble valgt til leder i Oslo Høyre, uten motkandidat. I 2009 ble Tetzschner nominert på en antatt sikker tredjeplass på Oslo Høyres liste til stortingsvalget. Han har siden vært stortingsrepresentant.

Stortingskomiteer 

 2009 – 2013: medlem av kommunal- og forvaltningskomiteen
 2013 – 2017: 1.nestleder av kontroll- og konstitusjonskomiteen
 2017 – 2021: 1.nestleder av utenriks- og forsvarskomiteen og den utvidede utenriks- og forsvarskomiteen

Referanser

Eksterne lenker 
 
 
 

Stortingsrepresentanter fra Høyre
Stortingsrepresentanter for Oslo
Stortingsrepresentanter 2017–2021
Stortingsrepresentanter 2013–2017
Stortingsrepresentanter 2009–2013
Byråder i Oslo
Norske bedriftsledere
Norske advokater
Høyre-politikere i Oslo
Tillitsvalgte i Unge Høyre
Nordmenn født i Danmark